
status for etablering av luftfartsfag som del av fagtilbudet ved UNiversitetet i Tromsø

Bakgrunn

Siden 2002 har Universitetet i Tromsø arbeidet sammen med Norwegian Aviation College AS (NAC) for å få etablert en treårig bachelorutdanning i luftfartsfag. Målet har vært å få på plass en utdanning som tilfredsstiller kravene til et akademisk studium på universitetsnivå, og som kan finansieres gjennom statlige bevilgninger på lik linje med øvrige statlige høgskole- og universitetsutdanninger. Universitetsstyret har ved ulike anledninger blitt orientert om Universitetets samarbeid med NAC, og i juni 2004 besøkte styret NAC på Bardufoss og ble orientert om virksomheten der. I denne styresaken vil universitetsdirektøren orientere styret om hvordan saken har utviklet seg i løpet av denne våren. På denne bakgrunnen må styret ta stilling til hvordan Universitetet nå skal føre luftfartsutdanningen videre.

Utviklingen i saken våren 2005

Universitetet har i brev av 02.05.2005 til Utdannings- og forskningsdepartementet anslått kostnadene ved å ha 72 studenter (3 kull à 24 studenter) under utdanning til 27 millioner årlig (se vedlegg 1). Første års opptak av 12 studenter er beregnet til 4,5 millioner. I brev av 23.05.2005 til blant annet Universitetet og NAC viser departementet til denne søknaden og til møtet som var avholdt 02.02.005 mellom Universitetet, Flyselskapenes landsforening, NAC og UFD. I brevet heter det at søknaden fra Universitetet ikke klargjør beregninger av rekrutteringsbehovet for trafikkflygere og ber om at dette blir gjort  (se vedlegg 2).

13.05.2005 sendte NAC ut en pressemelding etter et styremøte der det blir gjort kjent at SAS ser seg nødt til å avvikle den finansielle støtten til NAC. Dette utgjør 8 mill pr år. På styremøtet ble det derfor besluttet å utsette opptaket av vårens kull av pilotaspiranter ved skolen, inntil skolens framtidige økonomiske fundament er klarlagt. Videre presiseres det i pressemeldingen at dersom det økonomiske fundament ikke er sikret før sommerferien, har styret pålagt administrasjonen å initiere en styrt avvikling av virksomheten ved NAC. Det vises til samarbeidet med Universitetet i Tromsø og varsles intensivert arbeid mot statlige myndigheter for å finne en politisk løsning (se vedlegg 3).

NAC og Universitetet i Tromsø sendte 23.05.2005 et brev om saken  til stortingsrepresentanter, Utdannings- og forskningskomiteen og Samferdselskomiteen. Her heter det til slutt: ”Det er derfor viktig at det nå legges til rette for finansiering av bachelorprogram i luftfartsfag ved Universitetet i Tromsø gjennom revidert Statsbudsjett slik at denne unike og viktige utdanningen bevares. Vi ber derfor om at det i behandlingen av revidert statsbudsjett settes av 4,5 mill til oppstart av bachelorprogram i luftfartsfag.”(se vedlegg 4).

I revidert statsbudsjett sikret et flertall i utdannings- og forskningskomiteen 4,5 millioner som tilskudd til flygerskolen i 2005. Universitetsdirektøren har nå fått utskriften av teksten som omhandler denne utdanningen (se vedlegg 5). Komiteens medlemmer fra Arbeiderpartiet begrunner avgjørelsen slik: ”Disse medlemmene er kjent med at SAS nå avvikler den finansielle støtten til skolen og at skolen derfor har sett seg nødt til å utsette oppstarten av det neste kull pilotaspiranter – inntil ny finansiering er klar. Disse medlemmene mener det derfor er nødvendig å avklare skolens framtid nå, og er enig med forslaget fra flertallet om at det bevilges 4,5 mill. kroner til trafikkflygerutdanningen på Bardufoss slik at skolen også kan ta inn nye elever høsten 2005.” SV mener også det er nødvendig å legge til rette for luftfartsfag ved UiTø og viser til at uten støtte fra offentlige myndigheter vil trafikkflygerutdanningen ved NAC avvikles. Bevilgningen er tatt fra posten for Fellesutgifter for universiteter og høgskoler.

I brev av 10.06.2005 skriver NAC til Universitetet at det er avgjørende viktig at UiTø gjør vedtak om opptak av studenter så snart dette er mulig (se vedlegg 6). Uten tilførsel av midler vil skolen ha en negativ egenkapital på 5,5 mill ved årets slutt, og vil ha behov for tilførsel av driftskreditt fra august. Videre heter det at UiTø må gjennom disponible midler finne en løsning for skolens drift dersom det ikke lykkes å skaffe studenter til nytt opptak innen kort tid. Eierne av NAC, som utgjør et aksjeselskap, kan være villige til å diskutere andre eierstrukturer dersom dette kan forenkle prosessen med rask iverksetting av bachelorutdanningen.

20.06.2005 ble det avholdt et møte mellom universitetsledelsen og NAC v/adm.dir. Stig Larsen der det ble diskutert hva UiTø/NAC skal gjøre nå. Universitetsledelsen presiserte at det var umulig for Universitetet å ta ansvaret for utdanningen før hele det finansielle grunnlaget var sikret. Det ble derfor presisert at Universitetet ikke kunne ta opp studenter denne høsten. Først gjennom statsbudsjettet i høst vil det sannsynligvis bli klart om utdanningen og driften av NAC er statlig fullfinansiert. Det var ikke klart for møtedeltakerne om 4,5 mill var bevilget til Universitetet eller NAC, og hvordan bevilgningen eventuelt skulle benyttes. Larsen mente at heller ikke NAC kunne i egen regi gjennomføre opptaket til høsten. Midlene måtte heller sikre sluttføringen av utdanningen til de studentene som allerede er i gang med utdanning.

Universitetsdirektørens vurderinger

Flere forhold ved saken er fortsatt uavklart. Særlig gjelder dette finansieringen. Universitetet kan ikke starte opp før en fullfinansiering er sikret, samtidig er NAC i en svært trengt økonomisk situasjon etter at SAS trakk sin årlige støtte. Først til høsten vil det forhåpentligvis være klart om staten går inn med full finansiering av flygerutdanningen i Troms. Før dette er klart, finner universitetsdirektøren ikke å kunne tilrå en mer forpliktende involvering fra Universitetets side. Det er umulig å tenke seg at Universitetet alene skal kunne sikre driften av selve flygerutdanningen og teknisk flygemateriell kun gjennom interne omdisponeringer over Universitetets eget budsjett

Også de organisatoriske spørsmål trenger en avklaring. NAC er et aksjeselskap, og en statlig institusjon kan sannsynligvis ikke uten videre ”handle” utdanningstjenester hos et aksjeselskap. Sannsynligvis må iallfall dette skje etter en anbudsrunde, der det er mulig for flere tilbydere å gi anbud. I motsatt fall vil det være å anse som offentlig subsidiering av et bestemt privat foretak. Det er to private flyskoler i Norge. Universitetet har fått kopi av et brev North European Aviation Resouces (NEAR) har skrevet til statsråd Kristin Clemet. I brevet referer NEAR til samarbeidet mellom NAC og UiTø. De tar særlig opp spørsmålet om offentlig støtte til en privat flyskole og problematiserer hvordan dette kan tenkes gjennomført (se vedlegg 7). De skriver: ” I tilfelle det blir innvilget offentlige midler til Norwegian Aviation College direkte eller gjennom et samarbeid med UiT anses dette også som direkte konkurransevridende og vil kunne rammes av konkurranselovens §10. Av denne grunn oversendes også kopi av nærværende brev til Konkurransetilsynet i egen ekspedisjon. Vi i NEAR ønsker med dette å rette fokus på en rettferdig likebehandling av de to private flyskolene i Norge som har godkjenning av Luftfartstilsynet til å drive med trafikkflygerutdanning gjennom en integrert modell.”

Dersom vi forutsetter at det blir en endelig avklaring av økonomiske og organisatoriske forhold i løpet av høsten, vil det første ordinære opptaket til en universitetsbachelor i luftfartsfag skje til studieåret 2006/2007. Universitetet har imidlertid internt arbeid som gjenstår. Universitetsdirektøren foreslår at dette arbeidet gjennomføres nå, slik at oppstarten til neste høst er sikret dersom forholdene ligger til rette for det. Det som må skje er:

· utarbeide fullstendig studieplan for hele programmet

· studieplanen må godkjennes av universitetsstyret. Til grunn for denne godkjenningen bør også NOKUTs forskrift for akkreditering av studieprogram ligge og studieprogrammet må være sikret i UiTøs kvalitetssikringssystem (NACs kvalitetssikring av den tekniske/praktiske opplæringen må sannsynligvis tas inn i UiTøs system)

· opptaksvilkårene må fastsettes av universitetsstyret og være klar til Samordna opptak ca 20.november

· vurdere om det er mulig å gi de som allerede er opptatt på som studenter på NAC overgang til bachelorprogrammet ved Universitetet og hvordan dette eventuelt kan skje.

Det er allerede avklart at luftfartsfag skal tilknyttes Det matematisk-naturvitenskapelige fakultet. Universitetsdirektøren vil innstille på at fakultetet bes arbeide videre med planene i henhold til de punktene som er nevnt ovenfor.  Dette arbeidet bør være sluttført i begynnelsen av november slik at Universitetet er rede til å utlyse studiet gjennom Samordna opptak dersom det på dette tidspunktet er endelig avklart at Universitetet kan starte studiet.

Innstilling til vedtak:

1. Universitetsstyret tar orienteringen til etterretning.

2. Det matematisk-naturvitenskapelige fakultet bes arbeide videre med saken i henhold til spesifikasjonen gitt i punktene ovenfor.

